de nl af nl es nl af af af af af af af ne nl nl es ru nl af en nl fr nl en de nl en nl nl nl nl nl af nl eo nl af nl nl ceb fr en nl nl
Tuisblad Monumente Wie is ons Skakels Kontak ons
Webblad onderhou deur Paul van der Merwe
4 tot 8 Julie 1957
Fondse is bymekaar gemaak deur bydraes te kollekteer, vrywillige skenkings en advertensies in by voorbeeld die feesprogram. Later het ander, soos die Hervormde Kerk in Suid- Afrika, ook bygedra om onkostes te help delg.
Feesgangers het reeds vanaf 1 Julie 1957 uit verskillende rigtings kuier- kuier die lang pad na Humpata aangedurf. Die grootste klomp feesgangers het op 4 Julie op Humpata aangekom en op die aangewese terrein kamp opgeslaan. Die voorsitter, Org van der Smit, het die groep verwelkom en GF Robbertse het daarna 'n toespraak gelewer. Die volgende dag is ou boereopstalle en - begraafplase besoek. Vir die duur van die fees sou grafte en begraafplase daagliks opgeknap word. Daardie aand het PJ en PPH (oom Flip) Alberts die feesgangers vermaak met vertellinge uit die ou dae.
Volgens die program, sou ds Paul van der Walt, wat in Angola agtergebly het om steeds lidmate van die Hervormde Kerk te bearbei, ook 'n spreker wees, maar die versoek het hom  eers bereik nadat die onthulling al verby was!
Elke dag is tradisioneel begin en afgesluit met godsdiens asook vlaghysing en - stryking deur die Voortrekkers. Op 6 Julie is 'n fakkeloptog gevolg deur die oorhandiging van dokumente en die uitlees van die feesgangers se name, waarna die skrywer WA de Klerk 'n toespraak gelewer het. Na die aanddiens is weer volkspele gespeel. Sondag is, soos by Rusplaas sewe jaar vantevore, weer begin met 'n vroeë oggendgodsdiens waarop nog drie eredienste gevolg het. Ds. Van Dalsen en ds. J Botha was van die predikers.
Die amptlike verrigting het op Maandag 8 Julie 1957 om nege- uur by die monument begin. Die Portugese administrateur, Manuel da Cruz Gaspar, het `n toespraak gelewer namens die Angolese owerheid en daarna 'n marmersteen met Portugese bewoording onthul. HS van der Walt, die landdros van Outjo, het daarop met ‘n
toespraak namens die Unie- regering en die Suidwes- administrasie geantwoord. Prof. Ben Engelbrecht het namens die Hervormde Kerk 'n boodskap gebring wat in Portugees getolk is deur oom Flip Alberts. Die ander drie stene in die voetstuk van die monument is daarna elkeen afsonderlik onthul en 'n fles met tersaaklike dokumente in die voetstuk toegemessel. Daarna is die monument aan die Portugese owerheid oorhandig vir veilige bewaring.